જોકે અફઘાનિસ્તાનના દક્ષિણ વિસ્તારોમાં, કાબૂલથી દૂર અને યુદ્ધથી દૂરના વિસ્તારોમાં જ ક્રિકેટ રમાતું હતું. પણ હવે બીજા વિસ્તારોમાં પણ ક્રિકેટ ફેલાયું છે. અત્યાર સુધી એવું હતું કે મોટા ભાગે પખ્તૂન લોકો જ ક્રિકેટ રમતા હતા. હવે બીજા કબિલાના યુવાનોને પણ તેમાં રસ પડ્યો છે. પખ્તૂન પછી તાજિકની વસતિ વધારે છે. તાજિક યુવાનોમાં ફૂટબોલ લોકપ્રિય છે. પણ તાજિક ઉપરાંત હજારા અને ઉઝબેકના કેટલાક યુવાનો પણ ક્રિકેટ રમતા થયા છે. તેથી કેટલાકને લાગે છે કે ગૃહયુદ્ધગ્રસ્ત અફઘાનિસ્તાન માટે ક્રિકેટ રાહતનું કારણ બની શકે છે. યુવાનોને જોડનારું એક એવું તત્ત્વ, જે આગળ જતા કબિલાના વિખવાદ કરતાં વધારે મહત્ત્વનું બને. ક્રિકેટમાં સફળતા અને વિશ્વમાં તેની નોંધને કારણે નવી પેઢીને નવી દિશામાં વિચારવાનું મળે તો હવા બદલાઇ શકે છે. વિખવાદ ના થાય તેવા મુદ્દે હજારા, પખ્તૂન, તાજિક કે ઉઝબેક યુવાનો ભેગા થાય તો દેશમાં કદાચ નવી તાજગી પણ પેદા થાય એવું આશાસ્પદ અવલોકન કેટલાક જાણકારો વ્યક્ત કરી રહ્યા છે.